
_START_ARTICLE_
Frit Forum
_START_SECTION_
Historisk
_START_PARAGRAPH_
Frit Forum er stiftet den 25. juli 1943._NEWLINE_Foreningens første formand var stud.polit. Erhard Jacobsen. Oprindeligt var det en lille kreds af yngre socialdemokrater, der var utilfredse med kulturen i de etablerede ungdomspartier og studenterbevægelser i København. Frit Forum ønskede netop et frit forum for meningsudvekslinger og betragtninger – også uden den tyske besættelsesmagts overvågning. Derfor fandt møderne i den første tid sted i fortrolighed på loftslokalerne i LO-bygningen på Rosenørns Allé. _NEWLINE_Efter Danmarks befrielse i 1945 indgik Frit Forum i det regulære studenterarbejde, og søgte at være et uafhængigt socialdemokratisk sindet alternativ til det radikalt sindede Studentersamfundet og det konservativt orienterede Studenterforeningen. Efterhånden som universiteterne blev udbygget i Danmark, etablerede Frit Forum sig også i de øvrige universitetsbyer – bl.a. i 1957 i Aarhus. Organisationen voksede gennem halvtredserne og tresserne (hvad der til tider førte til grænsestridigheder med DSU), blandt andet fordi Frit Forum i samme periode organiserede sig på landets gymnasier, men ramtes hårdt af ungdomsoprøret. I 1973 blev Frit Forums afdelinger optaget i DSU._NEWLINE_Frit Forum beskrev ved sit 15-års jubilæum i 1959 sig selv som arbejderbevægelsens åndsarbejdere¹, og har traditionelt haft en bredere forståelse af den socialdemokratiske arbejderbevægelse, end den rent partinære._NEWLINE_Fremtrædende socialdemokratiske politikere som Svend Auken, Mogens Lykketoft og Poul Nyrup Rasmussen har på et tidspunkt stået i spidsen for Frit Forum, og en lang række andre politikere – bl.a. Mogens Camre – har også haft deres gang i foreningen i studietiden. _NEWLINE_Politisk set er Frit Forum åbent for ikke-socialdemokrater. Svend Auken understregede det i bogen Dét, Svend mener, er... (s. 19):_NEWLINE_”Men det er ikke en betingelse, at man er socialdemokrat, for at være med.” _NEWLINE_Denne position har givet Frit Forum større mobilitet på universiteterne og i forhold til DSF, men har til tider har ført til konflikt om hvor socialdemokratisk Frit Forum skal være.
_START_SECTION_
Frit Forum Esbjerg
_START_PARAGRAPH_
Afdelingen blev startet af Poul Nyrup Rasmussen i 1960erne.
_START_SECTION_
Frit Forum DTU
_START_PARAGRAPH_
Frit Forum blev i 2006 etableret på Danmarks Tekniske Universitet som et forsøg på at integrere de naturvidenskabelige uddannelser i den socialdemokratiske arbejderbevægelse. Foreningen ophørte i 2010.
_START_SECTION_
Frit Forum Blågaard
_START_PARAGRAPH_
Afdelingen blev oprettet sent i 2004 som et forsøg fra Frit Forums side på at etablere på læreseminarerne. Efter en længere periode blev samarbejdet integreret i det øvrige Frit Forum samarbejde.
_START_SECTION_
Det nationale Frit Forum efter strukturændringen
_START_PARAGRAPH_
efter strukturændringen i 2016 gik foreningen over til at have en national landsledelse bestående af en landsformand, næstformand, foreningssekretær og international sekretær.